
Godkjenning av statutter og retningslinjer for Formidlingsprisen for Universitetet i Tromsø

Bakgrunn

Universitetsloven poengterer tre hovedoppgaver for universitetene, nemlig forskning, undervisning og formidling. Resultater fra forskning og undervisning inngår i grunnlaget for tildeling av midler over Statsbudsjettet. Noen universitet, deriblant Universitetet i Tromsø, har i tillegg priser som verdsetter fremragende innsats innen forskning og innen undervisning.

Universitetene er for tiden i en situasjon der formidling etterspørres i enda større grad en tidligere. Samfunnets krav til forskningsinstitusjonenes ”avkastning” også når det gjelder formidling er sterkt økende. Dette tydeliggjøres også gjennom det pågående arbeidet i regi av Universitets- og høgskolerådet, på oppdrag fra Utdannings- og forskningsdepartementet, for å få på plass resultatindikatorer for formidling.

For å synliggjøre og verdsette den tredje hovedoppgaven til Universitetet i Tromsø ønsket universitetsstyret å opprette en formidlingspris. Også Universitetet i Oslo og NTNU har en formidlingspris, mens Universitetet i Bergen har Meltzerfondets pris for fremragende formidling. 

I styresak S 56/03 Kommunikasjonsstrategi for Universitetet i Tromsø besluttet Universitetsstyret i møte 17.10.03 å opprette en formidlingspris ved Universitetet i Tromsø. Styret har vedtatt at prisen skal organiseres på samme måte som Undervisningsprisen og Pris til yngre forsker, og prisens størrelse skal være likelydende på kr. 50 000. Videre heter det at alle i universitetssamfunnet kan nominere kandidater, et utvalg innstiller og Universitetsstyret tildeler prisen. Informasjonsavdelingen har det administrative ansvaret. 

I denne styresaken inviteres Universitetsstyret til å vedta statutter og retningslinjer for Formidlingsprisen ved UiTø. 

Ottarprisen

Universitetet i Tromsø har på overordnet nivå hittil ikke hatt noen pris for kredittering av forskningsformidling, men Tromsø Museum - Universitetsmuseet (TMU) deler ut Ottarprisen.

Statutter for Ottarprisen (revidert 04.11.92 av Instituttrådet for Institutt for museumsvirksomhet, nå TMU): 

1. Ottarprisen utdeles av Tromsø Museum, Universitetet i Tromsø. Prisen kan tildeles forskere som i Nord-Norge og på Svalbard har gjort en særlig innsats for å utbre kjennskapet til sitt fag gjennom fremragende populærvitenskapelig virksomhet.

2. Ottarprisens formål er å stimulere til og å belønne populærvitenskapelig virksomhet og heve nivået på den populærvitenskapelige produksjon.

3. Ottarprisen består av et æresdiplom, et billedkunstverk med nordnorsk motiv og et livsvarig gratisabonnement på tidskriftet Ottar.

4. Ottarprisen utdeles når det finnes en verdig kandidat, men ikke oftere enn annen hvert år. Alle ansatte ved Universitetet i Tromsø skal gis anledning til å komme med forslag på kandidat til Ottarprisen innen 1. mai.

5. Ottarprisen tildeles den som Ottarpriskomiteen finner verdig til prisen.

Ottarpriskomiteen består av:

- Redaksjonen for tidsskriftet Ottar.

- Den valgte og adm.leder ved Tromsø Museum.

6. Ottarpriskomiteen avgjør om prisen skal utdeles og i tilfelle hvem den skal tilfalle. Prisvinnerens navn hemmeligholdes helt fram til utdelingen på universitetets årsfest 1. september. 

Prisen ble delt ut første gang i 1989, og den er siden delt ut i 1991, 1993, 1999 og 2004.

Ottarprisen tildeles forskere som har gjort fremragende populærvitenskapelig virksomhet i Nord-Norge og på Svalbard. Dette geografiske perspektivet passer perfekt for en pris som deles ut av et museum som er tillagt landsdelsansvar for museal virksomhet og er også i tråd med en sterk arktisk profilering av UiTø. Men et slikt geografisk perspektiv blir fort for snevert for en generell formidlingspris som skal favne alle fagfelt ved breddeuniversitetet UiTø. Her bør man også ha anledning til å verdsette alle former for ekstraordinær formidlingsinnsats, uavhengig av om de har et nordlig perspektiv. Som et eksempel kan det nevnes at professor Bente Træen, Institutt for psykologi, som i 2004 fikk Norges forskningsråds pris for fremragende formidling, innen fagfeltet sexologi, ikke naturlig ville ha kommet i betraktning til en formidlingspris med et geografisk fokus på Nord-Norge og Svalbard.

For å sette ekstra fokus på betydningen av formidling og heve statusen til denne virksomheten, er det flott at UiTø får to formidlingspriser: Ottarprisen i uendret form med nordlig perspektiv tildelt av TMU til forskere i Nord-Norge og på Svalbard og en mer generell definert formidlingspris uten geografisk begrensning tildelt av Universitetsstyret til ansatte ved UiTø. Dette tilsvarer at det for eksempel i tillegg til Undervisningsprisen også finns Det medisinsk fakultet sin undervisningspris og Norges fiskerihøgskole har Fiskeriforskningsprisen ved siden av Universitetets Pris til yngre forskere.

Forslag til statutter for Formidlingsprisen ved Universitetet i Tromsø

Statuttene for Formidlingsprisen skal omfatte formålet med prisen, hvem som kan tildeles prisen, hvem som kan foreslå kandidater, hvem som innstiller til Universitetsstyret, prisens størrelse og når prisen skal deles ut. I tillegg er det utarbeidet forslag til retningslinjer for nominasjon og vurdering til prisen, slik som det også finnes for Pris til yngre forsker og Undervisningsprisen ved UiTø.

1. Formål med Formidlingsprisen er å synliggjøre formidling og gi økt status til formidlingsvirksomheten ved Universitetet i Tromsø. I dagens medie- og informasjonssamfunn er god forskningsformidling avgjørende for profilering og legitimering av Universitetets samfunnsoppdrag. Prisen skal stimulere ansatte til å kommunisere forskningsbasert kunnskap til samfunnet utenfor Universitetet. Gjennom tildeling av prisen gir Universitetsstyret anerkjennelse til en eller flere personer som har utmerket seg ved en ekstraordinær innsats for å kommunisere resultater av forskningen og dens betydning for samfunnet. 

2. Formidlingsprisen kan tildeles en ansatt eller en enhet ved Universitetet i Tromsø. Prisen tildeles for allmennrettet forskningsformidling av særlig høy kvalitet og betydning. 

3. Samtlige ansatte og studenter ved Universitetet i Tromsø kan foreslå kandidater til prisen. Nominasjon av kandidater skjer i henhold til egne retningslinjer (se nedenfor).

4. Prisen tildeles av Universitetsstyret etter begrunnet innstilling fra et eget utvalg oppnevnt av Rektor. Vurdering av kandidater skjer i henhold til egne retningslinjer (se nedenfor). Pristildelingen skjer hvert år i forbindelse med Forskningsdagene eller et av UiTøs årlige festarrangement. 

5. Prisen er på kr. 50 000 og følges av et eget diplom med prisvinners navn, enhet og årstall. Prisen skal i sin helhet brukes til tiltak som kan bidra til å styrke miljøets profilering og formidlingsvirksomhet i samsvar med prisvinnerens ønsker. Prisvinneren skal gi en kort rapport til Rektor om bruken av prismidlene.

Forslag til retningslinjer for Formidlingsprisen ved Universitetet i Tromsø

1. I tråd med Norsk forskningsråds definisjon av forskningsformidling, nasjonale strategi for allmennrettet forskningsformidling fra 1997 forstås begrepet slik: ”Forskningsformidling er primært knyttet til formidling av forskningsresultater og forskningsprosesser med overføring av ny kunnskap og innsikt som intensjon. En kan også la begrepet omfatte formidling av forskningens potensial og mulige konsekvenser. I noen sammenhenger kan forskningsformidling også romme en vesentlig dialog mellom forsker og bruker/mottaker” (s. 8). Med allmennrettet forskningsformidling menes i følge samme kilde ”forskningsformidling som er rettet mot det brede publikum, mot allmennheten” (s. 9).

2. Ved utvelgelsen av prisvinner skal det legges vekt på:

· faglig formidlingskvalitet 

· allsidig bruk av kommunikasjonskanaler og uttryksformer (muntlig og skriftlig, språk og bilde)

· kreativitet

· villighet til å være tilgjengelig for slike oppgaver 

· fagfeltets formidlingspotensiale overfor ulike målgrupper

· responsen fra brukerne

Alle former for populærvitenskapelig formidling kan tas i betraktning ved tildeling av prisen og bl.a. kan nevnes allmennrettede konferanseinnlegg, møter, samtaler, debatter, kronikker, utstillinger, foredrag, radio/TV programmer, film, hjemmesider og bøker.

3. Forslag til kandidater skal være begrunnet og dokumentert. Dokumentasjon kan bestå av for eksempel skriftlig materiale, lyd- og bildeopptakelser og hjemmesider. Det vil være en styrke for et kandidatur om mer enn en person stiller seg bak forslaget. Det må fremgå om forslagsstillerne er ansatte eller studenter, og det må angis kontakt​person for forslagsstillerne. Forslag til prisvinner sendes Informasjonsavdelingen innen fristen for nominasjon 1. mai.
4. Rektor oppnevner en egen komité for å vurdere kandidatene og avgi innstilling til Universitetsstyret som tildeler prisen. Komiteen består av fem medlemmer: Prorektor (leder), 2 forskere, 1 student og 1 ekstern representant. Informasjonsavdelingen er sekretariat for komiteen. 

5. Prisen kan tildeles som ett beløp eller deles mellom flere. Dersom prisen ikke utdeles ett år overføres beløpet til neste år. Det kan likevel ikke tildeles mer enn kr 50 000 per prisvinner. Samme person eller enhet kan ikke motta prisen igjen innenfor en femårsperiode.

6. Prisvinners navn er unntatt offentlighet frem til utdelingen av diplomet.

Innstilling til vedtak:

1. Universitetsstyret slutter seg til de fremlagte utkast til statutter og retningslinjer for Formidlingsprisen ved Universitetet i Tromsø.

2. Universitetsstyret godkjenner statutter og retningslinjer for Formidlingsprisen ved Universitetet i Tromsø. Prisen skal være på kr. 50.000, og deles ut under Forskningsdagene eller et av Universitetets årlige festarrangement hvert år til ansatte med tilknytning til Universitetet i Tromsø som har drevet allmennrettet forskningsformidling av særlig høy kvalitet og betydning. 

3. Prisen utlyses første gang våren 2006. 

Tromsø, 15.06.2005

	Jan Larsen

	Morten Thoresen

	
	informasjonsdirektør

